Onverwagte besoeker vir Centurion-inwonerFoto: Facebook Uys Classen het aan Maroela Media gesê hy was omstreeks 06:45 op pad om sy seun skool toe te neem, toe hy die bok in die oprit sien staan het. “By die oprit het twee lede van die weermag gestaan en basies die oprit afgesper om te verhoed dat die bok kan uitkom,” het hy vertel. “Nadat ek my seun afgelaai het, is ek weer huis toe en toe sien ek die twee weermag-ouens staan nog steeds daar. Ek het hulle gevra waar die bok vandaan kom en hulle het gesê hulle weet nie, maar hulle reken hy het dalk uit die Voortrekkermonument se terrein ontsnap.” Classen het gesê hy het die plaaslike gemeenskapspolisiëringsforum (GPF) gebel wat gehelp het om die regte persone te kontak. Omstreeks 10:15 het Classen weer ŉ rumoer buite sy huis gehoor en gesien dat ŉ groter groep mense intussen opgedaag het. Volgens hom het iemand die bul gepyl en die bok het sowat 300 m uit die oprit in ŉ nabygeleë veld ingehardloop, waar hy neergesak het. “Ek neem aan hulle het hom daar opgelaai en teruggeneem vanwaar hy gekom het,” het hy gesê. ŉ Woordvoerder van die Voortrekkermonument het intussen gesê hulle dra nie kennis van ŉ swartwitpens wat in Valhalla gevind is nie. Maroela Media verneem die bul het eintlik uit die Groenkloof-natuurreservaat ontsnap, maar wag steeds op kommentaar van die Tshwane-metroraad om dit te bevestig.